Parkeerpleksaak uitgestel vir twee weke | George Herald
Parkeerpleksaak uitgestel vir twee weke
Journalist Michelle Pienaar | Wednesday, 25 April 2018, 21:01
'n Hofganger, met 'n skerp sin vir humor, het waargeneem dat Niehaus se voertuig sukkel om binne die beperkinge van normale parkering te bly. Hierdie foto is tydens 'n vorige hofsitting in April geneem.
GEORGE NUUS - 'n Hofsaak waarby twee voormalige burgemeesterskomiteelede van die George-raad weens 'n geskil oor 'n parkeerplek betrek word, is uitgestel tot Donderdag 10 Mei.
DA-raadslid Johan Stander, en die voormalige DA-raadslid Gert Niehaus, het vanoggend vir die sesde keer in die George-landdroshof verskyn. Dit volg na 'n aanklag van aanranding teen Stander.
Die staatsaanklaer kon nie vanoggend se hofsaak bywoon nie, daarom is die saak vir twee weke uitgestel.
Die saak spruit voort vanuit 'n insident in Oktober 2016, waartydens die twee raadslede slaags geraak het oor 'n parkeerplek. Beide Niehaus en Stander is intussen van die burgemeesterskomitee verwyder, en Niehaus het uit die DA bedank.
Tydens die tussenverkiesing vanoggend in wyk 18 het Niehaus baie tyd by die Vryheidsfront Plus se stalletjie deurgebring. Hy het sy affiniteit vir hierdie party vroeër die week op sosiale media bekend gemaak.